Oop knaters in Lesotho! | #AfrikaansePaartjie
Oop knaters in Lesotho!
Charlen 0 June 24, 2018 11:00 am
Mens sal dit nie sommer sê nie, maar om Lesotho te perd te besoek is een van die beste ervaringe wat jy kan hê. En nog beter as daai perd die Ford Mustang is. Toe Ford laat weet dat hulle 'n road trip met 'n paar Mustangs Lesotho toe beplan, het ek nie twee keer gedink om ja te sê nie. Ek meen, dis die Ford Mustang. En dis Lesotho! Die Mustang roer my siel om verskeie redes, en Lesotho is 'n land – eintlik 'n koningryk – wat deur Suid-Afrika omring is. Dis 'n baie klein land wat tussen die Vrystaat en Kwazulu-Natal lê, maar die ervaring van die land se kondisie laat 'n blywende indruk.
Ons het vroeg die oggend in Johannesburg byeen gekom en na ontbyt is die groep na waar die perde wag. Okay, die Mustangs – dis darem nou nie regte perde nie. Na die koordineerder ons ingelig het rakende wat gaan vir wat, val ons in die pad. Eers was die 5.0-liter V8 Mustang aan die beurt, maar die toe-dak een. Jis, maar hy loop lekker!
Die pad maak oop en druk ons met gemak tot in die Vrystaat. Ons eerste stop is in Roosendal en daar besoek ons 'n paar attraksies. Jisou, maar hierdie plek is klein! As jy nie weet nie sal jy dit geheel en al mis! Maar die plek het hart, karakter. Hier is 'n vrou wat haar eie seep maak, 'n man en vrou-span wat glas blaas, 'n koffie winkel, en dan is Chris van Niekerk, die man wat Francois Rossouw in 7de Laan gespeel het, ook hier! Chris het sy eie restaurant, genaamd Chris se Winkel, met so 'n lekker eksentrieke persoonlikheid én daar is 'n klein teater ook! Chris sê dat hulle nie elke aand vertonings het nie, maar wanneer daar 'n show is dan is die plek stampvol. Ek sal nogal nie omgee om hier te kom kuier nie. Ek is mal oor teater!
Van hier ry ons verder tot by die plaas Moolmanshoek waar ons vir die aand sal rus. Die gevoel, alhoewel plaas, is baie huislik en het ons die aand met lekker boerekos afgesluit. Die volgende oggend, voor ontbyt, het ons gashere ons op 'n perdrit geneem om die plaas se wild te besigtig.
Danksy ons papierwerk wat mooi inplek was, het ons lekker gou deur doane gegaan en binnekort was ons in Lesotho. En dan slaan die realiteit: Lesotho is 'n baie arm land. Wow, dis amper iets wat mens nie kan glo nie. Dis baie groen – mooi groen – maar die mense leef onder, of op, die broodlyn. Hul huise staan etlike meters van die teerpad af en die vee wei sommer hier waar jy moet ry. Kinders loop langs die pad, hul skole 'n klipgooi van die huise af, en dit lyk net na swaarkry. Dis skokkend, maar die mense gaan voort met hul lewens.
Agter die stuur van die afdak V8 Mustang het almal vir ons gewaai, en ons waai terug. Hulle is opgewonde om ons te sien, vir die konvooi karre wat deur hul dorpies ry. Dis ook al laat middag, maar ons moet druk om by AfriSki uit te kom.
Die paaie is ook nie van die bestes nie en is daar slaggate net waar jy kyk. Mens moet so mooi ry en seker maak dat jy nie die 'n gat tref nie, want dit kan ernstige skade aan die bande rig. Geleidelik kan jy voel hoe jy hoër en hoër ry, die berge klim en die lug al hoe kouer word. Ek en die ander bestuurder wat 'n motor deel kon seker die dak opgesit het, maar dis nie aldag dat jy deur Lesotho in 'n afdak Ford Mustang ry nie. So ons het maar eerder ons baadjies aangetrek. Ons klim en klim en later is ons meer as 3.2km bo seevlak! Nou is dit koud en die lugdruk baie dun. Die kondisie van die paaie verbeter ook en kon ons die Mustang se bene lekker rek. Afdak en al!
Die konvooi stop vir die laaste keer voor ons by AfriSki ingaan en skielik is ons deur Basotho mans omring. Hulle het iewers uit die berge gekom en wou net kom sien wat ons hier maak. O ja, hul kleredrag? Warm bo, en onderbroeke onder. Kaal bene in temperature wat skaars 1°C is! By AfriSki gekom is ons kamers toe en toe reguit in die stort in. Daar was nie 'n ander keuse as om warm aan te trek nie. Dis koud daar bo in die berge!
Lesotho moet weer besoek word en dan sal ek vir daai manne almal broeke bring!
Sy gedagtes 10 afrikaans is groot 10 afrikaanse paartjie 24 charlen raymond 2 ford 1 lesotho 1 mustang 1 reis 8 toer 10 trots afrikaans 9
'n (vinnige) Weskus vakansie
Twee mooi meisies… en 'n kerk
Ons is veronderstel om op vakansie te wees, maar Charlen kan ook nie 'n oggend gaan sonder om nie te tik nie.